Ge ke be ke le mošele …

O ile wa nkamogela

“Ka re ke le mošele, la nkamogela ka malapeng a lena.”

MATEU 25:35c

Bafaladi le batšhabi bao ba nyakago lefelo la polokego leo ba ka dulago go lona, ba bonala gantši ka mo Afrika Borwa matšatšing a lehono. Maphelo a bona gantši a tletše ka timelo, go lahlwa ke magagabo le ge e ka ba dikgaruru. Le ge go le bjalo, Bibele e lebeletše kudu batho bao ba tumutšwego ka medu le gona go hloka magae.

Ka moka ga rena re bašele

Ka go Baheberu re bala gore re “bašele le bafaladi mo lefaseng” (11:13b) seo se bolelago gore, “re hlolosetše go ya legaeng le kaone e lego legodimong” (11:16a).

Leeto la rena le thoma ka Adamo le Efa bao ba ilego ba tlošwa parateising go ya go thoma leswa lefelong le le mpsha.

Ka fao Morena Modimo a ba raka serapeng sa Edene, mme a dira gore monna a leme mobu wo a bopilwego ka wona.

GENESE 3:23

Gomme Abramo a bitšwa go tloga Ure go dula nageng e mpsha.

“Tlogela naga ya geno le meloko ya geno le lapa la tatago mme o ye nageng ye ke tlilego go go laetša yona.”

GENESE 12:1b

Leeto le tšwela pele ka Josefa ge a rekišetšwa Egepeta. Ka morago ga mengwaga e 400 baleloko la gagwe ba sa ralala le leganata ba eya nageng ye mpsha moo ba phelago ba gopotšwa ka seemo sa bona sa go ba bafaladi.

“Rakgolokhukhu wa ka e be e le Moaramo yo a ralalago. O ile a falaletša lapa la gagwe Egepeta. Ba be ba se nene ge ba eya moo, eupša e ile ya ba setšhaba se segolo se maatla.”

DOITERONOMIO 26:5b

Jesu e be e le mošele

Morago ga mengwagakgolo, Jesu Morena wa rena, o sepetše leeto la gagwe la mafelelo go tloga legodimong go tla lefaseng eupša o ile a hloka bodulo. O ile a latolwa ke balatedi ba gagwe gomme a bapolwa ke setšhaba sa gagwe.

Jesu a re go yena: “Diphukubje di na le ditšaba, le dinonyana di na le dihlaga; Morwamotho yena ga a na mo a fihlago hlogo gona.”

MATEU 8:20

Bohle ba mo tšwa ba re: “O lebanwe ke lehu!”

MARKOSE 14:64b

Na Bibele e re ruta eng ka ga tshwaro ya baditšhaba le bafaladi?

Go Testamente ye Tala le ye Mpsha re bala gore Modimo ke Modimo wa ditšhaba ka moka. Taba ya toka le go hlokomela bašele le balahlwa e kitima ka gare ga Bibele boka garane ya gauta. Molao wa Modimo o bolela gore:

“Le se ke la swara bafaladi ba ba dulago nageng ya lena gampe. Le ba swareng ka mo le swarago Moisraelekalena, gomme le ba rateng bjalo ka ge le ithata, ka gobane le lena le kile la ba bafaladi nageng ya Egepeta. Ke nna Morena Modimo wa lena.”

LEFITIKOSE 19:33-34

Ga go seo se ka re kgaogantšhang le lerato la Modimo

Mokgethwa Paulose o re tiišeletša ka ga lerato la Modimo go mathata ka moka ao a ka re welago. Moya wa gagwe o tla re homotša gomme wa re maatlafatša.

Aowa, dilong tšeo ka moka re šetše re fentše ka botlalo ka yo a re ratilego.

BAROMA 8:37

Modimo o tshepiša go phološa yo mongwe le yo mongwe yo e lego mošele mo lefaseng.

Modimo ke setšhabelo sa rena le maatla a rena;

ke komana madulaabapile mabakeng a mathata.

DIPESALOME 46:1

Eupša wena, Morena, o ema le nna,

o tiile mme o senatla,

gomme bantlhomari ba tla kgopša,

ba ka se atlege.

Ba tla lewa ke dihlong kudu,

ka gore ba ka se tšwelele.

Kgobogo ya bona e ka se tsoge e lebetšwe.

JEREMIA 20:11

Le ge mantšiboa motho a ka robala a lla,

mosong o tsoga a thabile.

DIPESALOME 30:5b

*Ditemana tša mangwalo a makgethwa di tšerwe ka go Bibele ya Sepedi 2000.

E gatišitšwe le go phatlalatšwa ke ba Bible Society of South Africa.

www.biblesociety.co.za

Bibles and audio Bibles are available on the BibleSA-app